Elemente van Afwesigheid - Jy en die RegJy en die Reg
Tuis › Artikels › Arbeidsreg › Elemente van Afwesigheid
Elemente van Afwesigheid
Wat is die elemente van afwesigheid en wanneer kan ’n werknemer vir hierdie tipe wangedrag ontslaan word?
Afwesigheid kan gedefinieer word in laat koms, afwesigheid by die werknemer se werkstasie en afwesigheid van die werkplek self vir kort periodes.
’n Werknemer is verplig om ’n diens aan die werkgewer te lewer gedurende die ooreengekom ure van werk. Opsetlike afwesigheid van werk kan ’n kontrakbreuk konstitueer en mag die summiere beëindiging van die dienskontrak regverdig. Selfs afwesigheid vir redes buite beheer van die werknemer, kan gronde vir diensbeëindiging konstitueer wanneer die periode van afwesigheid onredelik raak. ’n Werkgewer is ook nie geregtig daarop om ’n werknemer vir ’n onbenullige afwesigheid, wat geen of klein invloed op die werkgewer het, te ontslaan nie. ’n Kort periode van afwesigheid by die werk regverdig selde afdanking by die eerste geleentheid, tensy die werknemer deur afwesig te wees van die werk ’n ander daad van wangedrag pleeg, soos insubordinasie of deelname aan ’n onwettige staking, of waar daar geen patroon is dat die werknemer aan ’n chronies siekte ly nie.
Volgens die werknemer se dissiplinêre kode kan daar strawwe vir afwesigheid toegedien word: Op die eerste geleentheid word die werknemer verbaal gewaarsku; met die tweede geleentheid sal die werknemer ’n skriftelike waarskuwing ontvang en met die derde geleentheid ’n finale waarskuwing. Ontslag is gewoonlik slegs geregverdig indien werknemers misluk om aan finale waarskuwings gehoorsaam te wees, maar selfs dan moet die werkgewer steeds kan bewys dat die finale afwesigheid wel tot afwesigheid in die volle sin bygedra het.
Die elemente van die oortreding van afwesigheid is dat die werknemer afwesig moes wees van werk op ’n tyd toe die werknemer kontraktueel verplig was om ’n diens aan die werkgewer te lewer en die werknemer geen redelike verskoning vir sy of haar afwesigheid gehad het nie. Een van die vele redes vir ontslag is dat die werknemer misluk het daarin om die werkgewer dadelik in te lig vir die rede van hulle afwesigheid. Werknemers kan nie skuldig wees van afwesigheid ten tye wat hulle nie kontraktueel verplig was om ’n diens aan die werkgewer te lewer nie. Werknemers is gemagtig om verlof, siekverlof of kraamverlof te neem en is geregtig daarop om weg te bly van die werk vir die duur van die verlofperiode, tensy dit duidelik word dat die werknemer besig is om die verlof te misbruik en die werkgewer die werknemer sou beveel om terug te keer. Indien die werknemer dan nie terugkeer nie, kan hy of sy aangekla word van afwesigheid.